### Карантин кезінде Қазақстандағы тұрмыстық зорлық-зомбылық деңгейі 21 пайызға өсті.

Бұл туралы ҚР ІІМ әкімшілік полиция комитеті ювеналды полиция және әйелдерді зорлық-зомбылықтан қорғау басқармасының басшысы Әсет Оспанов хабарлады. Оның айтуынша, карантин кезінде жақындарына тұрмыстық зорлық көрсеткен 8 мыңнан астам заң бұзушы анықталып, олардың жартысы әкімшілік қамауға алынған.

"Біз тұрмыстық зорлық-зомбылыққа қарсы күрестің жаңа әдістерін енгіздік. Енді заңбұзушылыққа бейім азаматтар мен есепте тұрғандарды әлеуметтік желі мессенджеріндегі бейнеқоңырау арқылы қашықтан бақылаймыз. Бұл әдіс азаматтардың үйіне бармай-ақ алыстан тиімді бақылауға мүмкіндік береді", – дейді Әсет Оспанов.

Оспановтың айтуынша, қазір Қазақстанда 41 дағдарыс орталығы бар. Оның 29-ында тұрмыстық зәбір көрген жандарға паналайтын орын берілген.

"Биыл 500-ден астам тұрмыстық зорлық-зомбылық құрбаны дағдарыс орталықтарына жіберілген. Карантин кезінде барлық аймақтарда осындай жандарға арнап қонақүй қорынан резерв құрылды. Алматы және Түркістан облыстарында қосымша 50 орын бөлінген", – дейді басқарма басшысы.

Ал, ҚР ІІМ Тергеу департаментінің ерекше істер жөніндегі аға тергеушісі Арман Мәтжан биылғы 16 наурыз бен 5 тамыз аралығында тұрмыстық зорлық-зомбылыққа қатысты **241 қылмыстық құқықбұзушылық тіркелгенін** айтты. Пандемия басталғалы тұрмыстық жанжал барысында **33 адам көз жұмған**.

Арман Мәтжанның хабарлауынша, биыл 16 наурыз бен 31 шілде аралығындағы жасалған қылмыстар саны өткен жылғы көрсеткішпен салыстырғанда **41,7 пайызға өскен**.

Биыл 31 шілдеге дейін тұрмыстық зорлық-зомбылыққа қатысты **237 қылмыстық құқықбұзушылық тіркелді**. Ал өткен жылы осы уақыт аралығында 168 осындай қылмыстық құқықбұзушылық тіркелген болатын", – деді тергеуші.

Статистикаға сәйкес, Қазақстанда:

* әрбір **үшінші әйел** отбасында тұрмыстық зорлық-зомбылық болады;
* әрбір **жетінші әйел** экономикалық зорлық-зомбылыққа ұшырайды;
* әрбір **алтыншы әйел** физикалық зорлық-зомбылықты бастан кешеді;
* әрбір **үшінші әйел**психологиялық зорлық-зомбылыққа тап болады.